Coronakrisen og nedlukningen af store dele af samfundet har fået en række detailhandlere til at være kreative i kampen om at fastholde kunder og omsætning i butikken. I Algade i Aalborg er dele af den mere end 50 år gamle boghandel, Pilegaard Antikvariat & Mønthandel, rykket uden for. For udenfor butikken har ejeren Jens Pilegaard sat et stort bord på og i bedste tag-selv-stil, er der frit valg for kunder, der kommer forbi. Der er bunkevis af litteratur at vælge imellem - og prisen er lige nøjagtigt den, man selv vælger at betale ind på det Mobile Pay-nummer, der står. - Vi synes, det kunne være sjovt at lave noget, der er lidt anderledes. Vi sælger og fylder på hver eneste dag, og jeg synes, folk er gode til at give nogle pæne beløb, siger Jens Pilegaard, ejer af Pilegaard Antikvariat & Mønthandel, Aalborg, der tilføjer, at folk handler på alle tider af døgnet. På den måde kan Pilegaards Antikvariat fået ryddet ud på bogreolerne, og gadekunderne kan få noget billigt læsestof og støtte butikken med de penge, de vælger at lægge for bøgerne. - Jeg håber snart, vi kan komme i gang igen og åbne butikken og få personalet tilbage igen, vi savner kunder og en rigtig omsætning, men indtil da sælger vi herfra tag-selv-bordet og heldigvis også fra nettet, lyder det fra Jens Pilegaard.
Pilegaards Antikvariat i Algade disker op med et tag-selv-bord af bøger uden for forretningen. Og prisen, den bestemmer man selv.